*Tämä artikkeli kertoo 1900-luvun televisio-ohjelmasta. Samannimisestä videoblogista katso Jani Halme. Larharyhmän musiikkialbumista katso Kotimaan katsaus (albumi).*
**Kotimaan katsaus** oli Yle TV2 -kanavan vuosina 1978–1999 lähettämä ajankohtaisohjelma, joka kertoi uutisia eri puolilta Suomea.

Alkuvuodesta 1978 alkanut ohjelma oli läpi 1980-luvun viikottainen noin 15 minuutin mittainen ohjelma, jota vuorollaan toimittivat eri aluetoimitukset. Sitä lähetettiin maanantaisin kakkosverkossa heti iltauutisten jälkeen klo 20.50 alkaen. Ohjelma oli ensimmäisiä alueellisen televisiotoiminnan hankkeita, kun Ylen aluetoimitukset olivat siihen asti tehneet vain radiolähetyksiä..

Maaliskuussa 1991 *Kotimaan katsaus* muuttui kaksi kertaa viikossa tehdystä ohjelmasta joka arki-ilta lähetettäväksi. Jutut ideoi Yleisradion yhdeksän aluetoimitusta, ja jutut koostettiin lähetyksiksi Ylen Jyväskylän Tourulaan valmistuneessa uudessa tv-tuotantoon kykenevässä aluekeskuksessa, apuna Jyväskylän yliopiston toimittajaopiskelijoita. Aluksi ohjelma nauhoitettiin pari tuntia ennen lähetystä, kunnes siirryttiin suoriin lähetyksiin.

Ohjelman tekijöitä olivat muun muassa alusta asti mukana ollut ohjaaja Osmo Kinnunen, 1980-luvun alussa mukaan tullut Eila Tiainen, 1980-luvun puolivälissä toimitussihteerinä toiminut Ossi Wallius sekä 1990-luvun alun toimituspäällikkö Juhani Toijanniemi, studiopäällikkö Kari Lehtonen, toimittajat Yrjö Hjelt, Pekka Myyryläinen ja Markku Mankki sekä juontaja Marita Porrassalmi.

Vuosituhannen vaihteessa ohjelman seuraajaksi tuli *Kotimaa.Nyt*.

Vastaanotto
-----------

*Helsingin Sanomien* Jukka Kajava kirjoitti vuonna 1982: "Tutkivasta, kantaaottavasta, paljastavasta lähtölatauksestaan *Kotimaan katsaus* on latistunut pahasti." Pari vuotta myöhemmin hän moitti ohjelmaa taas, kun vertasi sitä MTV:n *Sunnuntaitelevisioon* (myöh. *Sunnuntairaportti*). Hänestä jälkimmäinen osasi välttää esitelmöimistä ja selostamista ja oli "sillä tavoin toista maata kuin esimerkiksi maanantain *Kotimaan katsaus*, jossa tärkeät aiheet kuihtuvat toteutuksen pyhyyteen ja kuivuuteen".

Lähteet
-------

1. ↑  Kotimaan katsaus *Yle Areena*. Viitattu 4.3.2023.
2. ↑  Kotimaan katsaus, Radio- ja tv-tietokanta Ritva. Kavi. Viitattu 4.3.2023.
3. ↑  "Alueellinen televisiotoiminta", *Yleisradion vuosikirja 1979–1980*, s. 89. Helsinki: Yleisradio, 1980. ISBN 951-43-0194-3. Teoksen verkkoversio (Google Drive) (viitattu 4.3.2023).
4. 1 2  Syrjänen, Päivi: Hyvää iltaa, täällä Kotimaan katsaus, ensi kertaa Jyväskylästä.  *Helsingin Sanomat*, 7.3.1991, s. 54. Näköislehti (maksullinen).
5. ↑  Möttölä, Marjatta: Uusittu Kotimaan katsaus näyttää ajankohtaisasioita maan eri kolkilta vitenä päivänä viikossa.  *Helsingin Sanomat*, 4.3.1991, s. 55. Näköislehti (maksullinen).
6. ↑  Wallius, Ossi: CV Mediawallius. Viitattu 6.6.2017.
7. ↑  Hjelt, Yrjö: Toimittajalta: Estonian uppoamisesta 25 vuotta *Yle*.  25.9.2019. Viitattu 4.3.2023.
8. ↑  Mankki, Markku ym.: Monipuolinen tv-toimittaja (Pekka Myyryläisen muistokirjoitus.) *Journalisti*.  14.10.2021. Viitattu 4.3.2023.
9. ↑  Kajava, Jukka: Valise sarjan sijasta sarja.  *Helsingin Sanomat*, 7.10.1982, s. 45. Näköislehti (maksullinen).
10. ↑  Kajava, Jukka: Satelliittien markkinat.  *Helsingin Sanomat*, 5.12.1984, s. 49. Näköislehti (maksullinen).